Predkladacia správa

Návrh zákona o dočasnej pracovnej neschopnosti sa predkladá z vlastnej iniciatívy.
	Účelom návrhu zákona je upraviť všeobecný právny režim posudzovania a potvrdzovania dočasnej pracovnej neschopnosti a dočasnej nemožnosti výkonu konkrétnej činnosti z taxatívne ustanovených dôvodov.
	Vypracovanie návrhu zákona je odôvodnené absenciou právnej úpravy posudzovania a potvrdzovania dočasnej pracovnej neschopnosti vo všeobecnosti a dočasnej nemožnosti výkonu konkrétnej činnosti z taxatívne ustanovených dôvodov.
	Návrh zákona upravuje definíciu dočasnej pracovnej neschopnosti a právny režim posudzovania a potvrdzovania dočasnej pracovnej neschopnosti a dočasnej nemožnosti výkonu konkrétnej činnosti z dôvodu potreby ošetrovania fyzickej osoby alebo starostlivosti o dieťa do desiatich rokov jeho veku, tehotenstva a materstva. Predložený návrh zákona ustanovuje pôsobnosť lekárov pri posudzovaní a potvrdzovaní dočasnej pracovnej neschopnosti a dočasnej nemožnosti výkonu konkrétnej činnosti, upravuje začiatok a skončenie dočasnej pracovnej neschopnosti. 
Návrh zákona nemá dopad na štátny rozpočet, hospodárenie Sociálnej poisťovne,  hospodárenie obcí a vyšších územných celkov, životnú úroveň obyvateľstva, životné prostredie, zamestnanosť a na podnikateľské prostredie.
Návrh zákona bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania k návrhu zákona o dočasnej pracovnej neschopnosti. Pripomienky k návrhu zákona nezaslali Národný bezpečnostný úrad, Najvyšší súd Slovenskej republiky, Asociácia zamestnávateľských zväzov a združení Slovenskej republiky, Rada vlády pre problematiku občanov so zdravotným postihnutím, Nezávislé kresťanské odbory a Republiková únia zamestnávateľov Slovenskej republiky.
Návrh zákona bol prerokovaný v Legislatívnej rade vlády Slovenskej republiky, ktorá po zapracovaní pripomienok odporúča vláde súhlasiť s návrhom zákona v novom znení.